**גיא (שלמה) לרר** (נולד ב-19 בספטמבר 1979) הוא עיתונאי ומנחה טלוויזיה ישראלי. מגיש את התוכנית "הצינור" בערוץ 13.

ביוגרפיה
--------

לרר בעשור הראשון של המאה ה-21
לרר נולד למשפחה יוצאת בולגריה. אביו, ד"ר טוביה לרר, הקים ב-1972 את האגודה הישראלית למניעת עישון. למד במגמת קולנוע בתיכון לאמנויות ע"ש צ'ארלס א' סמית' בירושלים. בצה"ל שירת בחיל השריון כלוחם ומפקד טנק בגדוד 433 בחטיבה 500.

לאחר שחרורו מצה"ל שימש ככתב לענייני תרבות ברשת "ידיעות תקשורת". בשנת 2004 עבר לגור בלונדון, ממנה המשיך לכתוב עבור "ידיעות אחרונות", "עלונדון" וכן צילם כתבות עבור "חדשות 10".

לאחר שובו לישראל, בשנת 2005, הצטרף לסגל "חדשות 10" ככתב ספורט. בין היתר, הוביל את שידורי האולפן של ערוץ 10 סביב משחקי יורו 2008.

בנוסף לעיסוקו ככתב ספורט החל להגיש פינה בשם "הצינור" במהדורת חדשות השבת של ערוץ 10 בהנחיית אושרת קוטלר. במסגרת פינה זו הציג סרטוני וידאו משעשעים שהועלו על ידי גולשים לאינטרנט או שהופצו באופן ויראלי. בשנת 2010 הפכה הפינה לתוכנית יומית בהנחייתו, "צינור לילה" (שבהמשך שמה שונה ל"הצינור"), המשודרת מדי לילה בערוץ ועוסקת בהווי ותרבות אינטרנט. לתוכנית גם קיים דף פייסבוק, שנוהל על ידי לרר. דף זה נחשב לאחד מדפי הפייסבוק הפופולריים בישראל.

בדצמבר 2015, לאחר ששידר בתוכניתו סרטון סאטירי נגד שוטר, זומן לחקירה באזהרה במשטרה.

ב-16 באוגוסט 2017 הגיש לרר בפעם האחרונה את "הצינור" על רקע עזיבתו את ערוץ 10 והצטרפותו לרשת 13 ולתוכנית החדשה "הצנרת". לאחר עזיבתו התנהל משא ומתן בינו ובין ערוץ 10 על השליטה בעמוד הפייסבוק "הצינור", שיש לו כמיליון עוקבים. לטענת ערוץ 10 העמוד הוא חלק מתוכנית הטלוויזיה השייכת לערוץ, ואילו לטענת לרר הוא החל בתפעול העמוד עוד לפני תוכנית הטלוויזיה ותכנים רבים שהועלו בעמוד אינם קשורים אליה כלל. המשא ומתן פוצץ והם פנו להכרעת בית המשפט. ב-23 באפריל 2018 פסק בית הדין לעבודה בתל אביב כי הדף יישאר בידיו של לרר, אך עם זאת לערוץ עשר עומדת הזכות לדרוש את שינוי שמו של הדף.

ב-25 באוקטובר 2017 החל להגיש בערוץ 2 לצד שי-לי שינדלר את התוכנית "הצנרת", אשר שודרה החל מנובמבר 2017 ברשת 13.

בינואר 2019, אחרי שנה וכמעט חודשיים, "הצנרת" התאחדה עם "הצינור" של ערוץ עשר, כחלק ממיזוג רשת-עשר, כאשר לרר נבחר להנחות את "הצינור". החל מ-16 בינואר 2019, משודרת "הצינור" בערוץ 13.

ב-15 ביולי 2020, בעקבות הודעת ראש הממשלה בנימין נתניהו על תוכנית של חלוקת כ-750 ש"ח לכל אזרח, פתח פרויקט גיוס המונים, הקורא לאנשים שפחות זקוקים לכסף, לתרום אותו לטובת אנשים במצב כלכלי קשה. הפרויקט פורסם בעמוד הפייסבוק של "הצינור", ועלה לאתר "giveback" של הדסטארט תחת השם "תעבירו את זה הלאה", עם יעד גיוס של כמיליון ש"ח. הפרויקט גייס כ-750 אלף ש"ח בתוך שעה. כעבור שלוש שעות, הסכום הגיע ל-961,650 ש"ח. הסכום שנאסף עד סוף הקמפיין עמד על 18,515,314 ש"ח.

ב-17 במרץ 2021 פרסם גיא לרר שהוא חתם ככדורגלן פעיל במועדון הכדורגל "הפועל המכתש גבעתיים" מליגה ג'. שבוע אחר כך, כבש את שער הבכורה שלו בקבוצה.

החל מפברואר 2022 מוביל במסגרת תוכניתו "הצינור" מחאה נגד יוקר המחיה. במסגרת המחאה הוכרז קמפיין לחץ ציבורי, אשר כונה - "מרד הפסטה" שגרם לחברת "אסם" לבטל העלאת מחירים מתוכננת. במסגרת הקמפיין הוצע בתוכנית "מארז מחאה", שנארז על ידי ארגון אשל חב"ד, המכיל מוצרים מתחרים לאלה של "אסם" במחירים נמוכים בהרבה, ואלפי סלים כאלה נרכשו על ידי הצופים במבצע בזק.

במרץ 2022 חויב לרר, יחד עם שניים נוספים, בתשלום פיצויים בסך 210 אלף ש"ח והוצאות משפט בסך 40 אלף ש"ח, בגין תביעת לשון הרע שהגישו נגדם שלושה שוטרים, על שבתוכנית "הצינור" נטען שהשוטרים ערכו חיפוש ומעצר בלתי מוצדקים בביתו של אזרח.

לרר נשוי להדס שינדלר, אחראית תיאום צוותי אולפן של חדשות 10 לשעבר, ובעבר כתבת באתר "וואלה! NEWS". לזוג, המתגורר בגבעתיים, שתי בנות.

קישורים חיצוניים
----------------

ויקישיתוף מדיה וקבצים בנושא **גיא לרר** בוויקישיתוף
* גיא לרר, ברשת החברתית פייסבוק
* גיא לרר, ברשת החברתית אקס (טוויטר)
* גיא לרר, ברשת החברתית אינסטגרם
* גיא לרר, במיזם "אישים" לתיעוד היצירה הישראלית
* גיא לרר באתר חדשות 13
* יוני בינרט, גיא לרר חוגג שנה לצינור לילה, באתר Xnet‏, 17 באוגוסט 2011
* חן שליטא, ‏גיא לרר - מגיש "צינור לילה", באתר גלובס, 1 במרץ 2012
* קטע קול בן שני, ‏"אנשים בלילה" עם גיא לרר, באתר iCast‏, 24 ביולי 2013
* גיא לרר‏, ישראל פוסט, באתר וואלה!‏, 9 בספטמבר 2013
* אתר למנויים בלבד שני ליטמן, מחתלתולים לקנאביס: כך הפך גיא לרר ממנחה חביב למנהיג חברתי, באתר הארץ, 23 בפברואר 2017
* אתר למנויים בלבד רז שכניק, "ערוץ 10 ירקו לי בפנים", באתר "ידיעות אחרונות", 16 בנובמבר 2017
* גבי בר-חיים, "אמרו לי, תתכונן, לא תהיה פה בקרוב. ואז הורידו לי במשכורת, ומשם המשכנו הלאה. ומי שאיים עליי סתם את הפה", באתר ynet, 25 בספטמבר 2020

הערות שוליים
------------

1. ↑  קצת חומוס וקצת פיש אנד צ'יפס, באתר "עלונדון", 14 בנובמבר 2007
2. ↑  לי-אור אברבך וחן מענית, ‏גיא לרר: נחקרתי באזהרה כי פרסמתי סרטון נגד שוטר, באתר גלובס, 9 בדצמבר 2015
3. ↑  אתר למנויים בלבד נתי טוקר, חותך את "הצינור": גיא לרר עוזב את ערוץ 10, באתר TheMarker‏, 4 ביולי 2017
4. ↑  אלכסנדר כץ, הקרב על עמוד 'הצינור': ערוץ עשר פנה לביה"ד נגד גיא לרר, באתר אייס, 19 בספטמבר 2017
5. ↑  גיא לוי, בית המשפט: עמוד הפייסבוק של "הצינור" שייך לגיא לרר, באתר ynet, 23 באפריל 2018  
סע"ש (ת"א) 46976-09-17 ערוץ 10 החדש בע"מ ואחרים נגד גיא לרר, ניתן ב-23 באפריל 2018
6. ↑  אתר למנויים בלבד מירב ארלוזורוב, הממשלה מחלקת כסף ממסוקים: 6 מיליארד שקל לכל האזרחים, 700 מיליון בתלושי מזון לחרדים, באתר TheMarker‏, 15 ביולי 2020
7. ↑  הצינור, באתר www.facebook.com
8. ↑  תעבירו את זה הלאה, באתר giveback.co.il
9. ↑  400 אלף ש"ח בפחות משעה, באתר טוויטר, ‏2020-07-15
10. ↑  ציוץ של גיא לרר, באתר טוויטר, ‏2020-07-16
11. ↑  אביחי דלאל, גיא לרר בקריירה חדשה: האם הצליח במשחק הראשון שלו?, באתר אייס, 24 במרץ 2021
12. ↑  הערב: מחאת "הצינור" מגיעה לכיכר הבימה. עם מסיבה, באתר "Time Out ישראל", 16 בפברואר 2022
13. ↑  אורן פרסיקו, חוש ריח חזק, באתר העין השביעית, 17 במרץ 2022
14. ↑  סרטונים איפה השתוללו תמר איש שלום ואנשי חדשות 10?, באתר וואלה!‏, 25 בינואר 2015